## La Generalitat ampliarà la participació ciutadana en el Consell Valencià del Poble Gitano per a reforçar la seua representativitat i pluralitat

*** La Direcció General de Diversitat impulsa una reforma per a ampliar la representativitat del Consell Valencià del Poble Gitano per a garantir la pluralitat d’idees i opinions**

La Generalitat, a través de la Direcció General de Diversitat, ha iniciat el procés de consulta pública prèvia per a la modificació del Decret 5/2019, pel qual es va crear el Consell Valencià del Poble Gitano, amb l’objectiu d’ampliar la participació ciutadana, garantir la diversitat d’opinions i reforçar el paper d’este òrgan com a espai representatiu i plural.

La modificació del decret busca obrir les portes a una major representativitat i a la incorporació de diferents sensibilitats, visions i experiències del poble gitano en la Comunitat. Durant 15 dies naturals des del dimecres 13 d’agost, qualsevol persona o organització podrà enviar les seues propostes i suggeriments a través del portal de participació o del correu habilitat: [poblegitano@gva.es](http://mailto:poblegitano@gva.es).

El director general de Diversitat, Stephane Soriano, ha destacat que “este important avanç seguix la línia marcada dins de l’Estratègia del poble gitano en el context del 600 aniversari de la seua arribada”. Així mateix, ha subratllat que la participació real “naix de l’escolta activa i del reconeixement de totes les veus”, i ha afegit que esta consulta “és una oportunitat perquè el poble gitano en la Comunitat Valenciana puga expressar les seues idees i preocupacions, ja que obrir el Consell a una major pluralitat no solament enfortix la democràcia participativa, sinó que també ens enriquix com a societat, perquè cada veu aporta una perspectiva única”.

Amb esta iniciativa, la Generalitat complix el seu compromís amb la igualtat, la diversitat i la participació ciutadana, fomentant un diàleg obert i constructiu que permeta que les polítiques públiques es nodrisquen de la realitat i les necessitats del poble gitano.

Fecha: 13/08/2025